Document ID: 32009R0552

32009R0552
L 164/7
SLUŽBENI LIST EUROPSKE UNIJE
22.06.2009.
UREDBA KOMISIJE (EZ) br. 552/2009
od 22. lipnja 2009.
o izmjeni Uredbe (EZ) br. 1907/2006 Europskog parlamenta i Vijeća o registraciji, evaluaciji, autorizaciji i ograničavanju kemikalija (REACH) u pogledu njezinog Priloga XVII.
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH), uspostavi Europske agencije za kemikalije, izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktive Komisije 91/155/EEZ, 93/67/EEZ, 93/105/EZ i 2000/21/EZ (1), a posebno njezin članak 131.,
budući da:
(1)
U Prilogu I. Direktivi Vijeća 76/769/EEZ od 27. srpnja 1976. o usklađivanju zakona i drugih propisa država članica u odnosu na ograničenja stavljanju na tržište i uporabe određenih opasnih tvari i pripravaka (2) utvrđuju se ograničenja za određene opasne tvari i pripravke. Uredbom (EZ) br. 1907/2006 stavlja se izvan snage i zamjenjuje Direktiva 76/769/EEZ s učinkom od 1. lipnja 2009. Prilog I. Direktivi 76/769/EEZ zamijenjen je Prilogom XVII. toj Uredbi.
(2)
Člankom 67. Uredbe (EZ) br. 1907/2006 predviđeno je da se tvari, smjese ili proizvodi smiju proizvoditi, stavljati na tržište i upotrebljavati samo ukoliko udovoljavaju uvjetima eventualnih ograničenja koja su za njih utvrđena u Prilogu XVII.
(3)
Direktiva 2006/122/EZ Europskog parlamenta i Vijeća od 12. prosinca 2006. kojom se po 30. put izmjenjuje Direktiva Vijeća 76/769/EEZ (sulfonati perfluorooktana (PFOS)) (3) i Direktiva Komisije 2006/139/EZ od 20. prosinca 2006. o izmjeni Direktive Vijeća 76/769/EEZ u odnosu na ograničenja stavljanju na tržište i uporabe arsenovih spojeva u svrhu prilagođavanja njezinoga Priloga I. tehničkom napretku (4) i izmjeni Priloga I. Direktivi Vijeća 76/769/EEZ donesene su u prosincu 2006., nedugo prije nego je donesena Uredba (EZ) br. 1907/2006, ali ta ograničenja još nisu uključena u Prilog XVII. toj Uredbi. Stoga Prilog XVII. treba izmijeniti kako bi sadržavao ograničenja prema direktivama 2006/122/EZ i 2006/139/EZ, jer će u protivnom ta ograničenja biti stavljena izvan snage 1. lipnja 2009.
(4)
U skladu s člankom 137. stavkom 3. Uredbe (EZ) br. 1907/2006, svaku izmjenu ograničenja koja je donesena na temelju Direktive 76/769/EEZ od 1. lipnja 2007. treba ugraditi u Prilog XVII. toj Uredbi s učinkom od 1. lipnja 2009.
(5)
Direktiva 2007/51/EZ Europskog parlamenta i Vijeća o izmjeni Direktive Vijeća 76/769/EEZ u vezi s ograničenjima prodaje određenih mjernih uređaja koji sadrže živu (5) donesena je 25. rujna 2007. Odluka 1348/2008/EZ Europskog parlamenta i Vijeća o izmjeni Direktive 76/769/EEZ s obzirom na prodaju i uporabu 2(2-metoksietoksi)etanola, 2-(2-butoksietoksi)etanola, metilendifenil diizocijanata, cikloheksana i amonijevog nitrata (6) donesena je 16. prosinca 2008. Dotična ograničenja još nisu uključena u Prilog XVII. toj Uredbi. Prilog XVII. treba izmijeniti kako bi sadržavao ograničenja o određenim mjernim uređajima koji sadrže živu usvojena u okviru Direktive 2007/51/EZ i ograničenja o 2(2-metoksietoksi)etanolu, 2-(2-butoksietoksi)etanolu, metilendifenil diizocijanatu, cikloheksanu i amonijevom nitratu usvojena u okviru Odluke 1348/2008/EZ.
(6)
U obzir treba uzeti relevantne odredbe Uredbe (EZ) br. 1272/2008 o razvrstavanju, označivanju i pakiranju tvari i smjesa, izmjeni te stavljanju izvan snage direktiva 67/548/EEZ i 1999/45/EZ te izmjeni Uredbe (EZ) br. 1907/2006 (7).
(7)
Budući da odredbe glave VIII. Uredbe (EZ) 1907/2006, a posebno Priloga XVII., postaju izravno primjenjive od 1. lipnja 2009., ograničenja treba jasno formulirati kako bi se operatorima i nadležnim tijelima zaduženim za provedbu omogućilo da ih ispravno primjenjuju. Stoga formulaciju ograničenja treba pregledati. Terminologiju za različite unose treba uskladiti i povezati s definicijama sadržanim u Uredbi (EZ) 1907/2006.
(8)
Direktiva Vijeća 96/59/EZ od 16. rujna 1996. o odlaganju polikloriranih bifenila i polikloriranih terfenila (PCB/PCT) (8) propisuje da opremu koja sadrži PCB i PCT treba što je prije moguće dekontaminirati i odložiti i utvrđuje uvjete za dekontaminaciju opreme koja sadrži te tvari. Stoga unos u Prilogu XVII. Uredbi (EZ) 1907/2006 koji se odnosi na PCT ne treba sadržavati odredbu o opremi koja sadrži PCT, budući da je to u potpunosti regulirano u okviru Direktive 96/59/EZ.
(9)
Postojeća ograničenja za tvari 2-naftilamin, benzidin, 4-nitrobifenil, 4-aminobifenil nisu jednoznačno određena budući da nije jasno tiče li se zabrana samo isporuke za slobodnu prodaju ili i isporuke profesionalnim korisnicima. To treba razjasniti. Budući da se Direktivom 98/24/EZ od 7. travnja 1998. o zaštiti zdravlja i sigurnosti radnika od rizika vezanih za kemijske agense (9) zabranjuje proizvodnja, izrada i uporaba tih tvari na radu, ograničenja u Prilogu XVII. Uredbi (EZ) 1907/2006 koja se odnose na te tvari trebaju biti u skladu s Direktivom 98/24/EZ.
(10)
Tvari: ugljikov tetraklorid i 1,1,1-trikloroetan strogo su ograničene Uredbom (EZ) br. 2037/2000 Europskog parlamenta i Vijeća od 29. lipnja 2000. o tvarima koje uništavaju ozonski omotač (10). Uredbom (EZ) br. 2037/2000 za ugljikov tetraklorid uvodi se zabrana uz izuzetke, a za 1,1,1-trikloroetan potpuna zabrana. Dakle, ograničenja za ugljikov tetraklorid i 1,1,1-trikloroetan u Prilogu XVII. Uredbi (EZ) 1907/2006 suvišna su i treba ih izbrisati.
(11)
Budući da je živa u baterijama regulirana u okviru Direktive 2006/66/EZ Europskog parlamenta i Vijeća od 6. rujna 2006. o baterijama i akumulatorima i otpadnim baterijama i akumulatorima (11), odredbe o živi u baterijama koje su trenutačno uključene u Prilog XVII. Uredbi (EZ) 1907/2006 suvišne su pa ih stoga treba izbrisati.
(12)
U skladu s člankom 2. stavkom 2. Uredbe (EZ) br. 1907/2006, tvar, smjesa ili proizvod u smislu članka 3. Uredbe (EZ) br. 1907/2006. ne smatraju se otpadom. Budući da otpad nije obuhvaćen ograničenjima u okviru te Uredbe, odredbe njezinoga Priloga XVII. koje isključuju otpad suvišne su i treba ih izbrisati.
(13)
Određena ograničenja iz Priloga XVII. Uredbi (EZ) 1907/2006 treba modificirati kako bi se uzele u obzir definicije pojmova „uporaba” i „stavljanje na tržište” iz članka 3. te Uredbe.
(14)
Unos u Prilogu I. Direktivi 76/769/EEZ o azbestnim vlaknima sadržavao je izuzeće za dijafragme koje sadržavaju krizotil. Treba napomenuti da će se to izuzeće preispitati nakon primitka izvješća koja će morati dostaviti države članice koje se tim izuzećem koriste. Osim toga, u svjetlu definicije pojma „stavljanje na tržište” u Uredbi (EZ) 1907/2006, državama članicama treba omogućiti da neke proizvode koji sadrže takva vlakna, ako su ti proizvodi prije 1. siječnja 2005. već bili ugrađeni ili su bili u funkciji, stave na tržište pod posebnim uvjetima kojima se osigurava visoka razina zaštite zdravlja ljudi.
(15)
Za tvari čije je uvrštenje u Prilog XVII. Uredbi (EZ) br. 1907/2006 posljedica ograničenja usvojenih u okviru Direktive 76/769/EEZ (unosi od 1. do 58.), treba jasno navesti da se ograničenja tih tvari za izvoz primjenjuju na njihovo skladištenje, čuvanje, obradu, punjenje u spremnike ili prijenos iz jednog spremnika u drugi samo ako je proizvodnja tvari zabranjena.
(16)
Za razliku od Direktive 76/769/EEZ, Uredba (EZ) br. 1907/2006 definira pojam „proizvod”. Kako bi se obuhvatile iste stavke koje su predviđene u prvobitnom ograničenju za kadmij, u neke odredbe treba dodati pojam „smjese”.
(17)
Treba jasno navesti da ograničenja uvrštena u Prilog XVII. Uredbi (EZ) 1907/2006 o prodaji određenih mjernih uređaja koji sadrže živu ne važe za uređaje koji su u vrijeme stupanja na snagu ograničenja već u uporabi u Zajednici.
(18)
U unosima u Prilogu XVII. Uredbi (EZ) 1907/2006 za tvari: difenileter, pentabromo derivati i difenileter, oktabromo derivati, treba predvidjeti da ograničenja ne važe za proizvode koji su na dan na koji se ograničenje treba primijeniti već u uporabi, budući da su te tvari ugrađene u proizvode koji imaju dugi životni vijek i prodaju se na tržištu rabljene robe, kao što su avioni i vozila. Nadalje, budući da je uporaba tvari u električnoj i elektroničkoj opremi regulirana Direktivom 2002/95/EZ Europskog parlamenta i Vijeća od 27. siječnja 2003. o ograničenju uporabe određenih opasnih tvari u električnoj i elektroničkoj opremi (12), ta oprema ne bi trebala podlijegati dotičnim ograničenjima.
(19)
U ograničenju za nonilfenol i nonilfenol etoksilat treba jasno navesti da nema utjecaja na valjanost postojećih nacionalnih dozvola za pesticide i biocidne proizvode koji sadrže nonilfenol etoksilat kao pomoćni sastojak, kao što se predviđa člankom 1. stavkom 2. Direktive 2003/53/EZ Europskog parlamenta i Vijeća od 18. lipnja 2003. kojom se 26. put izmjenjuje Direktiva Vijeća 76/769/EEZ u odnosu na ograničenja stavljanju na tržište i uporabe određenih opasnih tvari i pripravaka (nonilfenol, nonilfenol etoksilat i cement) (13).
(20)
Treba jasno navesti da ograničenja uvrštena u Prilog XVII. Uredbi (EZ) 1907/2006 o perfluorooktan sulfonatima ne vrijede za proizvode koji su već bili u uporabi u Zajednici kad je ograničenje stupilo na snagu.
(21)
Mjere predviđene ovom Uredbom u skladu su s mišljenjem Odbora koji je osnovan na temelju članka 133. Uredbe (EZ) br. 1907/2006,
DONIJELA JE OVU UREDBU:
Članak 1.
Prilog XVII. Uredbi (EZ) 1907/2006 izmjenjuje se u skladu s Prilogom ovoj Uredbi.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 22. lipnja 2009.

Labels: 12
3
1
20